**ROKOMET NA DALJAVO, OŠ 3. triada**

**Razpis za Športni izziv 3, CEPELIN**

**Organizatorja**

Zavod za šport RS Planica in Rokometna zveza Slovenije

**Informacije:** Jure Kavšek, Dolenjska cesta 40, 1000 Ljubljana

**e-pošta:** [jurekavsek81@gmail.com](mailto:jurekavsek81@gmail.com)

**telefon:** 031 307 387

**Obdobje tekmovanja**

Izziv 3: od 15.4. do 8. 6. 2021

**Izziv se opravlja v skladu z veljavnimi epidemiološkimi ukrepi znotraj dovoljenih skupin, ki se lahko v tistem obdobju združujejo!**

**Tekmovalne stopnje**

Tekmovanje se odvija na nivoju šole.

**Starostne kategorije**

1. triada

**Udeležba v izzivu**

Šola v izzivu sodeluje tako, da za posamezen razred oz. skupino športni pedagog vnese rezultat v aplikaciji Športni izziv - <https://izziv.sportmladih.net/> z uporabniškim računom, ki ga ima za vašo šolo. V primeru, da v aplikaciji račun športnega pedagoga šole ni povezan s šolo se prosimo obrnite na [sst@sport.si](mailto:sst@sport.si).

**Ekipa**

Posamezna ekipa je sestavljena iz 6 učenk ali učencev in je lahko mešana glede na spol. Izziva se lahko udeleži neomejeno število ekip posameznega razreda, pri čemer lahko en učenec ali učenka v posameznem izzivu sodeluje le v eni ekipi.


**Opis izvedbe izziva**

Povezava do izziva: <https://izziv.sportmladih.net/challenge/view/NG6iq5>

**STREL NA GOL V ZRAKU NAD VRATARJEVIM PROSTOROM – CEPELIN**

**PRIPOMOČKI:** žoge, stožci, gol, kolebnici

**PRIPRAVA IGRIŠČA:** Na prečko rokometnega gola zalepimo ali privežemo dve kolebnici na medsebojni razdalji enega metra. Kolebnici naj segata do tal. V spodnji levi in desni kot postavimo stožca (glej skico).



**OPIS IZVEDBE IZZIVA:** Vajo izvede šest igralcev. Končni rezultat izziva je **vsota doseženih točk vseh šestih igralcev iz obeh vaj**.

**1. vaja: CEPELIN-PODAJA IZ ŠESTMETRSKE ČRTE**

Vajo naenkrat izvajata dva igralca, skupno pa izziv izvaja šest igralcev (trije pari). En igralec se postavi pred devetmetrsko črto (igralec A) drugi pred šestmetrsko črto (igralec B). Igralec A poda žogo igralcu B in steče ter skoči nad vratarjev prostor, v tem trenutku mu igralec B poda žogo nad vratarjev prostor. Igralec A žogo ujame v zraku in jo vrže proti golu (glej skico). Po končani vaji vlogi še zamenjata. V celotnem izzivu se izmenjajo trije pari igralcev. Končni rezultat vaje je vsota doseženih točk vseh šestih igralcev.



**2. vaja:** **CEPELIN-PODAJA V TEKU**

Vajo naenkrat izvajata dva igralca, skupno pa izziv izvaja šest igralcev (trije pari). Igralca se postavita približno 12 metrov od gola na medsebojno razdaljo tri do pet metrov. V teku si podajata žogo, nato igralec A poda igralcu B žogo nad vratarjev prostor. Igralec B žogo ujame v zraku in jo vrže proti golu (glej skico). Po končani vaji vlogi še zamenjata. V celotnem izzivu se izmenjajo trije pari igralcev. Končni rezultat vaje je vsota doseženih točk vseh šestih igralcev.



**TOČKOVANJE:** Strel v sredino gola prinese eno točko, strel v zgornji levi in desni kot dve točki in zadetek levega ali desnega stožca tri točke (glej skico). **Končni rezultat izziva je vsota doseženih točk vseh igralcev pri obeh vajah.**

**Nagrade**

Praktične nagrade bomo žrebali izmed vseh prejetih rezultatov, oddanih s strani šol v aplikaciji Športni izziv pri posameznem izzivu.

Izžrebali bomo:

* 6 ekip (6x majica Šport mladih – Športni izziv)
* 20 ekip (6x svetilka Šport mladih)